กรมการพัฒนาชุมชน รณรงค์ปลูกพืชผักสวนครัวรั้วกินได้ทุกครัวเรือนภายใน 90 วัน สร้างความมั่นคงด้านอาหาร รับมือกับผลกระทบจากการแพร่ระบาดของโรคโควิด-19
กรมการพัฒนาชุมชน รณรงค์ปลูกพืชผักสวนครัวรั้วกินได้ทุกครัวเรือนภายใน 90 วัน สร้างความมั่นคงด้านอาหาร รับมือกับผลกระทบจากการแพร่ระบาดของโรคโควิด-19นายสุทธิพงษ์ จุลเจริญ อธิบดีกรมการพัฒนาชุมชน กล่าวว่า ขณะนี้เกิดการแพร่ระบาดของโรคโควิด-19 ในหลายประเทศทั่วโลก รวมถึงประเทศไทยด้วย ซึ่งจากสถานการณ์ดังกล่าวส่งผลกระทบทางเศรษฐกิจประชาชนขาดรายได้ไม่สามารถออกไปทำงานหรือหาซื้ออาหารได้สะดวก ทั้งนี้ กรมการพัฒนาชุมชนเห็นว่าการน้อมนำหลักปรัชญาของเศรษฐกิจพอเพียงมาปรับใช้จะทำให้คนไทยสามารถผ่านพ้นวิกฤตินี้ไปได้ โดยเฉพาะการดำเนินการขับเคลื่อนหมู่บ้านเศรษฐกิจพอเพียงที่กรมการพัฒนาชุมชนได้ดำเนินการในระดับครัวเรือนด้วยการรณรงค์ส่งเสริมให้ปลูกพืชผักสวนครัวรั้วกินได้ พร้อมดอกไม้สวยงามเพื่อสร้างความมั่นคงทางอาหารให้กับทุกครัวเรือนจะทำให้เกิดพอกินพอใช้และพึ่งพาตนเองได้ ดังนั้นนับตั้งแต่วันนี้ (30 มี.ค.63) เป็นต้นไป กรมการพัฒนาชุมชนจะส่งเสริมให้ทุกครัวเรือนปลูกผักสวนครัวรั้วกินได้ภายใน 90 วัน หรือให้แล้วเสร็จทุกครัวเรือนภายในวันที่ 30 มิถุนายนนี้ และเพื่อให้การดำเนินงานบรรลุเป้าหมาย จะเริ่มจากเจ้สหน้าที่กรมการพัฒนาชุมชนทุกระดับชั้นเป็นตัวอย่างในการปลูกพืชผักสวนครัวรั้วกินได้อย่างน้อย 5 ชนิด และไม้ดอกไม้ประดับอื่น ๆ ที่ใช้ในการประกอบกิจกรรมทางศาสนาได้ในพื้นที่ที่อยู่อาศัยของตนเองก่อน เพื่อเป็นตัวอย่างแก่ประชาชน จากนั้นจึงขยายผลให้ทุกจังหวัด ทุกอำเภอ ทุกตำบล หมู่บ้าน และองค์กรปกครองส่วนท้องถิ่นได้ช่วยกันรณรงค์ให้ครบทุกหลังคาเรือนทั้ง 76 จังหวัดต่อไป        อย่างไรก็ตาม อธิบดีกรมการพัฒนาชุมชน กล่าวว่า การดำเนินงานดังกล่าวนี้ไม่ได้เน้นทำในสังคมหมู่บ้านชนบทเท่านั้น คนที่อยู่ในสังคมเมืองก็สามารถทำได้ เช่น การปลูกในกระถาง ยางรถยนต์ เพื่อบริโภคในครัวเรือนของตนเองในยามที่มีการกักตัวหรือไม่สามารถออกไปซื้อหานอกบ้านได้ เพื่อร่วมกันผ่านพ้นวิกฤติและผลกระทบจากการแพระระบาดของโรคโควิด-19 นี้ไปให้ได้